Tove Fergo (V), 1999-02-26:
Der er ingen situation, i hvilken man bliver grebet af større afmagtsfølelse, end når man står med et menneske, der har taget sit eget livs kiste.
Alle føler, at man har svigtet, og spørgsmålet melder sig, om ikke denne tragedie kunne være undgået, om ikke familien, de nærmeste eller fællesskabet kunne have forhindret, at det skete.
Ja, det er det, dette forslag jo handler om.
SF nævner seks punkter i deres forslag, og de følger i store træk Sundhedsstyrelsens »Forslag til handlingsplan til forebyggelse af selvmord og selvmordsforsøg i Danmark«.
En nødvendig forudsætning for at tale om forebyggelse af selvmord og selvmordsforsøg er en viden om, hvilke mennesker det er, der har den største risiko.
Og med Sundhedstyrelsens plan bliver det fastslået, at de, der har den største risiko, som er bedst veldokumenteret inden for selvmordsforskningen, er dem med psykisk sygdom, fysisk sygdom, misbrug, tidligere selvmordsforsøg, selvmord eller selvmordsforsøg i familien og sociale eller familiemæssige forhold.
Og blandt de mennesker, der har den allerstørste risiko for at begå selvmord, tæller mennesker med en behandlingskrævende psykiatrisk lidelse, ældre mennesker og navnlig ældre mænd. Men det er særligt yngre mennesker, især yngre kvinder, der hyppigst forsøger selvmord, og der har i 1990'erne været en markant stigning i selvmordsforsøg blandt de 15-19-årige piger.
Der skal ikke herske tvivl om, at Venstre i lige så høj grad som beslutningsforslagets forfattere, som ministre og Socialdemokrati har en vilje til at gøre en indsats for at forebygge disse overordentlig tragiske dødsfald.
Vi er blot ikke enige i alle SF's seks handlingspunkter. For Venstre er det afgørende nødvendigt, at vi sikrer, at de psykiatriske patienter får den behandling, de har brug for, at man ikke udskriver alt for tidligt fra et psykiatrisk hospital til ingenting, til gaden eller et herberg eller en tom lejlighed.
Vi er overbevist om, at en relevant indsats på dette område vil kunne forebygge mange dødsfald.
Det er her i denne gruppe, at hovedparten af selvmordene finder sted.
Det er også vigtigt for os at få sagt og understreget, at vi mener det alvorligt, når vi har vedtaget love herinde i dette hus, der skal give tryghed og hjælp til gamle mennesker.
Og så er det vores holdning, at familierne skal have tid sammen, samvær sammen.
For et godt forhold mellem forældre og børn vil hjælpe mange unge gennem den selvødelæggende følelse, der kan føre til et selvmordsforsøg.
Vi tror ikke på, at livsmodsundervisning eller undervisning i mestring af eget liv vil kunne hjælpe unge på samme måde som et godt familieliv.
Endelig betragter vi det som en selvfølge, at amter og kommuner lever op til den forpligtelse, og vi forstår, der er
et arbejde i gang med forhandlinger osv., så de kan yde den støtte og behandling til mennesker, der har brug for hjælp, som er nødvendig, og den uddannelse til personalet, som er nødvendig.
Så er Venstre ganske enige med SF i deres femte punkt
vedrørende de frivillige og private organisationer.
Vi mener, at de udfører et strålende stykke arbejde, og det arbejde skal selvfølgelig fastholdes og gerne udbygges. På den baggrund mener vi ikke, at vi har behov for at vedtage dette forslag fra SF.